CELEX: 52022PC0026
Language: fi
Date: 2022-01-27
Title: Ehdotus EUROOPAN PARLAMENTIN JA NEUVOSTON PÄÄTÖS neuvoston päätöksen 2003/17/EY muuttamisesta siltä osin kuin on kyse sen soveltamisajasta ja Boliviassa viljakasvien siemenviljelmillä ja öljy- ja kuitukasvien siemenviljelmillä tehtyjen viljelystarkastusten vastaavuudesta ja Boliviassa tuotettujen viljakasvien siementen ja öljy- ja kuitukasvien siementen vastaavuudesta

EUROOPAN KOMISSIO
            Bryssel 27.1.2022
            COM(2022) 26 final
            2022/0016(COD)
            
            Ehdotus
            EUROOPAN PARLAMENTIN JA NEUVOSTON PÄÄTÖS
            neuvoston päätöksen 2003/17/EY muuttamisesta siltä osin kuin on kyse sen soveltamisajasta ja Boliviassa viljakasvien siemenviljelmillä ja öljy- ja kuitukasvien siemenviljelmillä tehtyjen viljelystarkastusten vastaavuudesta ja Boliviassa tuotettujen viljakasvien siementen ja öljy- ja kuitukasvien siementen vastaavuudesta
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston päätöksessä 2003/17/EY tunnustetaan tietyissä kolmansissa maissa tehtyjen viljelystarkastusten ja tiettyjen lajien siementen tuotannon vastaavuus, kun tarkastukset on tehty direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY mukaisesti. Kyseisissä maissa korjattuja ja tarkastettuja siemeniä koskevien kansallisten säännösten on todettu antavan siementen ominaispiirteiden, tutkimusjärjestelyjen sekä siementen tunnistettavuuden varmistamisen, merkitsemisen ja valvonnan osalta samat takeet kuin Euroopan unionissa korjattuihin ja tarkastettuihin siemeniin sovellettavien säännösten. Kyseisistä kolmansista maista peräisin olevia siemeniä voidaan näin ollen pitää kaupan unionissa. Tällä vastaavuusjärjestelmällä ylläpidetään siementen jatkuvaa tarjontaa unionissa.
            
            
               Päätöksen 2003/17/EY voimassaolo päättyy 31 päivänä joulukuuta 2022. Tämän ehdotuksen tavoitteena on pidentää kyseisen päätöksen soveltamisaikaa, jotta vältetään häiriöt siementen tuonnissa unioniin. Unionin lainsäädännön mukaisesti varmennettujen siementen tuotanto edellyttää useita investointeja (esimerkiksi lajikkeiden rekisteröinti unionin yleisiin lajikeluetteloihin). Lisäksi riittävien siemenmäärien hankkiminen markkinoille saattamista varten vaatii useita vuosia kestävää lisäystoimintaa. Nämä näkökohdat huomioon ottaen katsotaan aiheelliseksi pidentää seitsemällä vuodella jaksoa, jonka aikana vastaavuus tunnustetaan.
            
            
               Lisäksi ehdotuksen tarkoituksena on lisätä Bolivia niiden kolmansien maiden luetteloon, joiden osalta vastaavuus tunnustetaan. Bolivia ei sisälly kyseisten kolmansien maiden luetteloon. Siksi Boliviassa korjattujen viljakasvien (durran ja maissin) siementen ja öljy- ja kuitukasvien (auringonkukka) siementen tuonti Euroopan unioniin ei ole tällä hetkellä mahdollista.
            
            
               Bolivia toimitti komissiolle 29 päivänä tammikuuta 2016 pyynnön, jossa se pyysi komissiota toteamaan, että Boliviassa tuotetut durran, maissin ja auringonkukan siemenet antavat tunnistettavuuden, terveyden ja laadun osalta samat takeet kuin EU:ssa tuotetut siemenet maan asiaankuuluvien viranomaisten suorittaman virallisen valvonnan perusteella.
            
            
               Pyynnön johdosta komissio arvioi Bolivian nykyistä lainsäädäntöä ja suoritti Boliviassa siementen tuotanto- ja varmentamisjärjestelmän tarkastuksen
                  1
               . Komissio suositteli, että eräät Boliviassa sovellettavat siementen tuotantoa ja varmentamista koskevat säännöt ja tekniset standardit yhdenmukaistetaan OECD:n siemenjärjestelmien vaatimusten ja direktiivien 66/402/ETY ja 2002/57/EY kanssa. Bolivia oli hyväksynyt kaikki tarvittavat hallinnolliset päätöslauselmat 30 päivään marraskuuta 2018 mennessä, minkä johdosta komissio katsoi, että Boliviassa käytössä oleva järjestelmä tarjoaa samat takeet kuin EU:n järjestelmä.
            
            
               Ehdotuksella edistetään Bolivian ja EU:n välistä siemenkauppaa. Investoimalla Bolivian siementuotantokapasiteettiin EU:hun sijoittautuneet yritykset, joilla on oikeus lisätä EU:n yleiseen lajikeluetteloon kuuluvia durra-, maissi- ja auringonkukkalajikkeita, voivat monipuolistaa siemententuotantoalueitaan vähentääkseen yhdellä ilmastovyöhykkeellä tapahtuvaan tuotantoon liittyviä riskejä. Tärkein etu Bolivian pääsystä EU:n markkinoilla olisi siementuotannon kausiluonteisuuden tasapainottaminen ja tiettyjen siementen saatavuuden takaaminen keväällä pohjoisella pallonpuoliskolla. Näin ollen vastaavuuden tunnustaminen pitäisi yllä korkealaatuisten siementen jatkuvaa tarjontaa EU:ssa. EU:hun sijoittautuneiden yritysten saattaisi myös olla houkuttelevampaa investoida Bolivian maatalouden kehittämiseen, koska EU:sta tulisi sen vientimarkkina.  
            
            
               Edellä esitetyistä syistä on aiheellista tunnustaa Bolivian siementen tuotanto- ja varmennusjärjestelmä EU:n järjestelmää vastaavaksi ja sallia durran, maissin ja auringonkukan siementen tuonti Boliviasta EU:n markkinoille.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Kyseessä on nykyisten vaatimusten tekninen täytäntöönpano eli säädös on siten johdonmukainen tällä siementen kaupan pitämisen alalla voimassa olevien säännösten kanssa. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on yhteisen maatalouspolitiikan tavoitteiden mukainen, koska sillä pyritään turvaamaan siemenkaupan sujuva jatkuminen ja siementen jatkuvan tarjonnan ylläpito unionissa.
               
               
                  Lisäksi ehdotus on vuonna 2018 käynnistetyn Boliviaa koskevan yhteisen eurooppalaisen strategian tavoitteiden mukainen, koska se kasvattaa unionin sääntöjen mukaisten siementen kauppaa ja edistää maaseudun kehittämistä Boliviassa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Tämän säädöksen oikeusperusta on Euroopan unionin toiminnasta tehdyn sopimuksen (SEUT) 43 artiklan 2 kohta, jolla Euroopan parlamentille ja neuvostolle annetaan valtuudet antaa yhteisen maatalouspolitiikan tavoitteiden toteuttamisessa tarvittavia säännöksiä. 
               
            
            
               •
                     Toissijaisuusperiaate (jaetun toimivallan osalta) 
            
         
         
            
               
                  Aloite kuuluu EU:n yksinomaiseen toimivaltaan SEUT-sopimuksen 43 artiklan mukaisesti. Sen vuoksi toissijaisuusperiaatetta ei sovelleta. 
               
            
            
               Lisäksi siementen kaupan pitämistä koskevia vaatimuksia säännellään unionin tasolla. Unionin tason toimet ovat tarpeen sen varmistamiseksi, että tuodut siemenet voivat liikkua vapaasti sisämarkkinoilla.
            
            
               •
                     Suhteellisuusperiaate
            
            
               
                  Tämä on ainoa mahdollinen unionin toiminnan muoto, jolla tavoite saavutetaan. 
               
            
            
               •
                     Toimintatavan valinta
            
            
               
                  Päätös on asianmukainen väline nykyisten vaatimusten teknistä täytäntöönpanoa silmällä pitäen.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •
                     Jälkiarvioinnit/toimivuustarkastukset
            
            
               
                  Ei sovelleta.
               
            
            
               •
                     Sidosryhmien kuuleminen
            
            
               
                  Jäsenvaltioille on ilmoitettu Bolivian asiaa koskevan lainsäädännön oikeudellisesta arvioinnista ja Bolivian järjestelmän vastaavuuden toteamiseksi suoritetusta tarkastuksesta, ja niitä on kuultu aloitteen osa-alueista. Myös Bolivia on kommentoinut tarkastuskertomusluonnosta ja toteuttanut suositellut muutokset havaittujen puutteiden korjaamiseksi. Paremman sääntelyn portaalissa julkaistiin vastaavuuden myöntämistä Bolivialle koskeva toteutussuunnitelma, josta sidosryhmät saivat jättää palautetta 19. elokuuta – 30. syyskuuta 2021 välisenä aikana.  Vastauksia saatiin ainoastaan yksi, eikä siinä kyseenalaisteta ehdotusta vastaavuuden myöntämisestä Bolivialle. Sidosryhmille ja jäsenvaltioille on ilmoitettu myös neuvoston päätöksen 2003/17/EY soveltamisen jatkamisesta.
               
            
            
               •
                     Asiantuntijatiedon keruu ja käyttö
            
            
               
                  EU:n vastaavuusjärjestelmä on ollut käytössä jo vuosikymmenet ja perustunut laajalti lajikkeiden varmentamista kansainvälisessä siemenkaupassa koskeviin OECD:n siemenjärjestelmiin ja kansainvälisen siementestausjärjestön (ISTA) menetelmiin tai tarvittaessa ISTAn sääntöjä vastaaviin virallisten siemenanalysoijien järjestön (AOSA) sääntöihin. Nämä kansainvälisen siemenkaupan monenväliset puitteet antavat lisätakeet tuotujen siementen laadusta ja niiden yhdenmukaisuudesta EU:n lainsäädännön kanssa.
               
               
                  Kolmansista maista vastaavuusjärjestelmän mukaisesti tuoduille siemenille on tehtävä virallisia tarkastuksia, jotka jäsenvaltiot suorittavat siementen kaupan pitämisen yhteydessä vähintään pistokokein varmistaakseen, että siementen pitämisestä kaupan annetuissa direktiiveissä 66/401/ETY, 66/402/ETY, 2002/54/EY, 2002/55/EY ja 2002/57/EY säädettyjä vaatimuksia ja edellytyksiä noudatetaan.
               
               
                  Komissio on arvioinut Boliviassa käytössä olevaan järjestelmään liittyvän lainsäädännön. Lisäksi komission yksiköt ovat suorittaneet tarkastuksen Boliviassa ja laatineet kertomuksen, jossa kuvataan tämän tarkastuksen tulos ja joka on saatavilla komission verkkosivustolla. Bolivia on lisäksi OECD:n siemenjärjestelmien jäsen, ja siementen näytteenotto ja testaus OECD:n varmennusta varten suoritetaan ISTAn sääntöjen mukaisesti.
               
            
            
               •
                     Vaikutustenarviointi
            
            
               
                  Tämä päätös on luonteeltaan puhtaasti tekninen, ja sillä pannaan täytäntöön voimassa olevat säännöt. Kolmansissa maissa siemenviljelmillä tehtyjen viljelystarkastusten vastaavuuden ja kolmansissa maissa tuotettujen siementen vastaavuuden myöntäminen perustuu lajikkeiden varmentamista kansainvälisessä siemenkaupassa koskeviin OECD:n siemenjärjestelmiin ja kansainvälisen siementestausjärjestön (ISTA) menetelmiin. EU ja sen jäsenvaltiot ovat tiiviisti mukana kehittämässä näitä järjestelmiä ja menetelmiä, joihin myös unionin lainsäädäntö perustuu ja joiden mukaisesti siemeniä viedään jäsenvaltioista kolmansiin maihin.  Sen vuoksi vaikutustenarviointia ei vaadita.
               
            
            
               •
                     Sääntelyn toimivuus ja yksinkertaistaminen
            
            
               Tämä ehdotus ei liity REFIT-ohjelmaan. Ehdotuksella ei ole vaikutusta toimijoille säännösten noudattamisesta aiheutuviin kustannuksiin. Ehdotukseen ei sovelleta ”digitaalista tarkastusta”.
            
            
               •
                     Perusoikeudet
            
         
         
            
               
                  Ehdotuksella ei ole vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ei sovelleta.
               
            
            
               •Selittävät asiakirjat (direktiivien osalta)
            
            
               
                  Ei sovelleta.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen ainoalla aineellisella säännöksellä muutetaan neuvoston päätöstä 2003/17/EY ensinnäkin pidentämällä sen soveltamisaikaa 31 päivään joulukuuta 2029 ja toiseksi lisäämällä Bolivia niiden kolmansien maiden luetteloon, joiden osalta siemenviljelmillä tehtyjen viljelystarkastusten ja kyseisissä maissa tuotettujen siementen katsotaan vastaavan EU:n viljelystarkastuksia ja EU:ssa tuotettuja siemeniä, mutta ainoastaan durran, maissin ja auringonkukan osalta.
               
            
            
               2022/0016 (COD)
            
            
               Ehdotus
            
            
               EUROOPAN PARLAMENTIN JA NEUVOSTON PÄÄTÖS
            
            
               neuvoston päätöksen 2003/17/EY muuttamisesta siltä osin kuin on kyse sen soveltamisajasta ja Boliviassa viljakasvien siemenviljelmillä ja öljy- ja kuitukasvien siemenviljelmillä tehtyjen viljelystarkastusten vastaavuudesta ja Boliviassa tuotettujen viljakasvien siementen ja öljy- ja kuitukasvien siementen vastaavuudesta
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  2
               ,
            
         
         
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Neuvoston päätöksessä 2003/17/EY
                  3
                säädetään, että kyseisen päätöksen liitteessä I luetelluissa kolmansissa maissa tietyillä siemenviljelmillä tehtyjen viljelystarkastusten katsotaan tietyin edellytyksin vastaavan unionin lainsäädännön mukaisesti tehtyjä viljelystarkastuksia. Siinä säädetään myös, että kyseisissä maissa tuotettujen tiettyjen viljakasvien siementen katsotaan tietyin edellytyksin vastaavan unionin lainsäädännön mukaisesti tuotettuja siemeniä.
            
            
               (2)Kyseisille kolmansille maille on myönnetty vastaavuus kansainvälisen siemenkaupan monenvälisten puitteiden perusteella, eli lajikkeiden varmentamista kansainvälisessä siemenkaupassa koskevien OECD:n järjestelmien ja kansainvälisen siementestausjärjestön (ISTA) menetelmien tai tarvittaessa ISTAn sääntöjä vastaavien virallisten siemenanalysoijien järjestön (AOSA) sääntöjen mukaisesti. Komissio on myös tehnyt lainsäädännöllisiä arviointeja ja tarkastuksia joissakin näistä kolmansista maista tarkistaakseen, täyttävätkö ne unionin lainsäädännön mukaiset vaatimukset, ennen kuin se myöntää vastaavuuden ensimmäistä kertaa. OECD:n puitteissa tehty vuotuinen testaus ja raportointi, laboratorioiden säännöllinen uudelleentarkastus ISTA-akkreditointia varten ja unionin lainsäädännön puitteissa tehdyt viralliset tarkastukset osoittavat, että kyseisissä kolmansissa maissa suoritetut viljelystarkastukset antavat edelleen samat takeet kuin jäsenvaltioiden suorittamat viljelystarkastukset ja että kyseisissä kolmansissa maissa tuotetut ja varmennetut siemenet antavat edelleen samat takeet kuin jäsenvaltioissa tuotetut ja varmennetut siemenet. Kyseisten viljelystarkastusten ja siementen olisi sen vuoksi edelleen katsottava vastaavan unionin vaatimuksia.
            
            
               (3)Bolivia esitti vuonna 2016 komissiolle pyynnön, joka koski vastaavuuden myöntämistä sen siemenviljelmien viljelystarkastusjärjestelmälle ja Boliviassa tuotettujen ja varmennettujen Sorghum spp.- (durra), Zea mays- (maissi) ja Helianthus annuus- (auringonkukka) -kasvien siemenille.
            
            
               (4)Komissio arvioi Bolivian asiaa koskevan lainsäädännön ja suoritti vuonna 2018 tarkastuksen, joka koski Bolivian durran, maissin ja auringonkukan siementuotannon ja siementen varmentamista koskevan virallisen valvonnan järjestelmää ja sen vastaavuutta unionin vaatimusten kanssa. Komissio julkaisi tulokset tarkastuskertomuksessa
                  4
               . 
            
            
               (5)Tarkastus osoitti Bolivian siementen tuotanto- ja varmentamisjärjestelmän olevan hyvin organisoitu. Komissio havaitsi joitakin puutteita ja antoi Bolivialle suosituksia. Bolivia korjasi nämä puutteet 30 päivään marraskuuta 2018 mennessä, joten se täyttää päätöksen 2003/17/EY liitteessä II vahvistetut edellytykset ja neuvoston direktiiveissä 66/402/ETY
                  5
                ja 2002/57/EY
                  6
                säädetyt vastaavat vaatimukset.
            
            
               (6)Näin ollen on aiheellista myöntää vastaavuus Boliviassa durran, maissin ja auringonkukan siemenviljelmillä tehdyille viljelystarkastuksille ja Boliviassa tuotetuille ja sen viranomaisten virallisesti varmentamille durran, maissin ja auringonkukan siemenille.
            
            
               (7)Koska päätöksen 2003/17/EY voimassaolo päättyy 31 päivänä joulukuuta 2022, ajanjaksoa, jonka aikana vastaavuus tunnustetaan kyseisen päätöksen nojalla, olisi pidennettävä, jotta vältetään häiriöt siementen tuonnissa unioniin. Ottaen huomioon investoinnit ja unionin lainsäädännön mukaisesti varmennettujen siementen tuotantoon tarvittava aika, kyseistä ajanjaksoa on aiheellista pidentää seitsemällä vuodella.
            
            
               (8)Sen vuoksi päätöstä 2003/17/EU olisi muutettava,
            
            
               OVAT HYVÄKSYNEET TÄMÄN PÄÄTÖKSEN:
            
            
               1 artikla 
               Päätöksen 2003/17/EY muuttaminen
            
            
               Muutetaan päätös 2003/17/EY seuraavasti:
            
            
               (1)korvataan 6 artiklassa päivämäärä ”31 päivään toukokuuta 2022” päivämäärällä ”31 päivään joulukuuta 2029”;
            
            
               (2)muutetaan liite I tämän päätöksen liitteen mukaisesti.
            
            
               2 artikla 
               Voimaantulo
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               3 artikla 
               Osoitus
            
            
               Tämä päätös on osoitettu kaikille jäsenvaltioille.
            
            
               Tehty Brysselissä
            
         
         
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Loppukertomus Bolivian monikansaisessa valtiossa 14.–22. maaliskuuta 2018 suoritetusta tarkastuksesta, jonka tarkoituksena oli arvioida siementen virallisen valvonnan ja varmentamisen järjestelmää ja sen vastaavuutta Euroopan unionin vaatimusten kanssa, http://ec.europa.eu/food/fvo/rep_details_2_en.cfm?rep_id=4005.
               
               
                  
                     (2)
                  
                        EUVL C , , s. .
               
               
                  
                     (3)
                  
                        Neuvoston päätös 2003/17/EY, tehty 16 päivänä joulukuuta 2002, kolmansissa maissa siemenviljelmillä tehtyjen viljelystarkastusten vastaavuudesta ja kolmansissa maissa tuotettujen siementen vastaavuudesta (EYVL L 8, 14.1.2003, s. 10).
               
               
                  
                     (4)
                  
                        Loppukertomus Bolivian monikansaisessa valtiossa 14.-22. maaliskuuta 2018 suoritetusta tarkastuksesta, jonka tarkoituksena oli arvioida siementen virallisen valvonnan ja varmentamisen järjestelmää ja niiden vastaavuutta Euroopan unionin vaatimusten kanssa, http://ec.europa.eu/food/fvo/rep_details_2_en.cfm?rep_id=4005.
               
               
                  
                     (5)
                  
                        Neuvoston direktiivi 66/402/ETY, annettu 14 päivänä kesäkuuta 1966, viljakasvien siementen pitämisestä kaupan (EYVL 125, 11.7.1966, s. 2309).
               
               
                  
                     (6)
                  
                        Neuvoston direktiivi 2002/57/EY, annettu 13 päivänä kesäkuuta 2002, öljy- ja kuitukasvien siementen pitämisestä kaupan (EYVL L 193, 20.7.2002, s. 74).
               
            
      
    ---documentbreak--- 
      
         
               EUROOPAN KOMISSIO
            Bryssel 27.1.2022
            COM(2022) 26 final
            
            LIITE
            Ehdotus
            EUROOPAN PARLAMENTIN JA NEUVOSTON PÄÄTÖS
            neuvoston päätöksen 2003/17/EY muuttamisesta siltä osin kuin on kyse sen soveltamisajasta ja Boliviassa viljakasvien siemenviljelmillä ja öljy- ja kuitukasvien siemenviljelmillä tehtyjen viljelystarkastusten vastaavuudesta ja Boliviassa tuotettujen viljakasvien siementen ja öljy- ja kuitukasvien siementen vastaavuudesta
            
               
         
         
            
               LIITE 
            
            
               Muutetaan päätöksen 2003/17/EY liitteessä I oleva taulukko seuraavasti:
            
            
               (1)muutetaan ensimmäisen sarakkeen otsikon ”Maa” alaviite seuraavasti:
            
            
               ”(1)AR – Argentiina, AU – Australia, BO – Bolivia, BR – Brasilia, CA – Kanada, CL – Chile, GB – Yhdistynyt kuningaskunta, IL – Israel, MA – Marokko, MD – Moldovan tasavalta, NZ – Uusi-Seelanti, RS – Serbia, TR – Turkki, UA – Ukraina, US – Yhdysvallat, UY – Uruguay, ZA – Etelä-Afrikka.”;
            
            
               (2)lisätään kohtien ”AU” ja ”BR” väliin kohta seuraavasti:
            
            
               ”
            
            
                     
                        BO
                     
                  
                  
                     
                        Ministry of Rural Development and Land  
                           Bolivia
                     
                     
                        Av. Camacho entre calles Loaya y Bueno N°1471, LA PAZ
                     
                  
                  
                     
                        66/402/ETY – vain Zea mays ja Sorghum spp.;
                     
                     
                        2002/57/EY – vain Helianthus annuus
                     
                     
                  
               
               ”.